Фільм раскажа пра выдатных выканаўцаў-цымбалістаў, імёны якіх, некаторыя, магчыма, і ведаюць, але не ўяўляюць, які ўклад у развіццё цымбальнага мастацтва яны прыўнеслі. Узгадаюць аўтары фільма і гісторыю з'яўлення цымбалаў на Беларусі, сакрэты іх вырабу. Пакуль яшчэ працягваюцца размовы пра неабходнасць гаварыць у фільме аб праблемах, якія зараз перажываюць усе цымбалісты Беларусі. А галоўная праблема ў тым, што пасля закрыцця Барысаўскай фабрыкі музычных інструметаў цымбалы сталі вялікім дэфіцытам. I гэта ў рэспубліцы, якая называецца цымбальнай. Тыя музычныя інструменты, на якіх іграюць дзеці зараз у музычных школах, патрабуюць рамонту, абнаўлення, а новы інструмент каштуе вельмі дорага (каля тысячы долараў). Выкладчыкі ігры на цымбалах асцерагаюцца, што і без таго не вельмі папулярны сярод дзяцей і іх бацькоў інструмент з-за цаны ўвогуле стане незапатрабаваным. Аўтары фільма хацелі б звярнуць увагу на гэтую праблему тых людзей, якія могуць яе вырашыць.